**MANIFEST BADALONA SUD**

**DIA INTERNACIONAL PER A L’ELIMINACIÓ DE LA VIOLÈNCIA ENVERS LES DONES 25 de novembre de 2018**

Avui, a Badalona Sud, ens visibilitzem amb motiu del 25 de novembre, dia internacional per a l’eliminació de les violències envers les dones.

Fa 10 anys que a Catalunya tenim una llei que lluita pels drets de les dones per erradicar les violències masclistes: les violacions, les agressions sexuals, l’assetjament, el tràfic i l’explotació de dones, els matrimonis forçats i la mutilació genital femenina. Però amb les lleis no n’hi ha prou com demostren les dades. La violència masclista s’exerceix al llarg de tot el nostre cicle vital de diverses formes, pel simple fet de ser dones, en tots els països i totes les cultures: la institucional, la de parella, la de qualsevol home que ens agredeix. Però no oblidem que les més nombroses i invisibilitzades son aquelles violències que patim a les nostres llars, dins de les nostres famílies. El patriarcat està calat a fons en tots i totes nosaltres, i cal començar a identificar i fer visible també el masclisme més invisible. Cal revisar-nos en les nostres pròpies pràctiques diàries i començar a canviar-les amb molta urgència. I pel que fa a les institucions, cal una aposta seriosa per abordar aquesta realitat que ens ofega.

Segons feminicidio.net (xifres no oficials), aquest any s’han registrat 87 feminicidis a l’estat espanyol. D’aquestes, moltes no comptabilitzades a les xifres oficials ja que només comptabilitzen les dones que han estat assassinades a mans de la seva parella o ex parella. De la mateixa manera no es compten als nens i nenes assassinades. Recordem també, que són moltes nenes i nens que es queden orfes: des de l’any 2013 al 2018, s’ha calculat que hi ha 1 orfe cada 6 dies.

Avui som aquí, per dir alt i clar, que ja n’hi ha prou. Que n’estem fartes i que volem unes vides dignes de ser viscudes. Que no volem ser valentes, si no lliures. I no només avui, 25 de novembre, si no cada segon de les nostres vides. NI UNA MENYS.

**“A Badalona Sud, trenquem l’espiral de violència vers les dones”**